**Majkl Sata** (engl. ; Mpika, 6. jul 1937 - London, 28. oktobar 2014) je bio zambijski političar i 5. predsednik Zambije od 23. septembra 2011 do smrti 28. oktobar 2014.

Biografija
----------

Rođen je 1937. godine u mestu Mpika, tadašnja kolonija Severna Rodezija (danas Zambija). Uključio se u politiku 1963. godine. Nakon sticanja nezavisnosti Zambije 1964. godine, napredovao je u karijeri kao član vladajuće Ujedinjene partije nacionalne nezavisnosti. Godine 1985. postao je guverner Lusake i postao popularan nakon što je pokrenuo kampanje čišćenja ulica, popravio puteve i sagradio mostove u gradu. Kasnije je bio poslanik u parlamentu četvrti Kabvata grada Lusake. Isprva blizak sa dotadašnjim predsednikom Kenetom Kaundom, napustio ga je 1991. i priključio se Pokretu za višestranačku demokratiju (MMD).

Tokom vladavine MMD-a radio je kao ministar u nekoliko kabineta. Godinje 1995. postao je ministar bez portfelja.

Dotadašnji predsednik Frederik Čiluba je 2001. za predsedničkog kandidata MMD-a nominovao Levija Mvanavasu. Razočarani Sata je iste godine napustio MMD i osnovao sopstvenu stranku, Patriotski front. Međutim, njegova stranka je na izborima osvojila samo jedno poslaničko mesto. Kandidovao se na sledećim izborima 2006, ali ga je pobedio Mvanavasa. Sata je osvojio 29 % glasova i završio na drugom mestu. 

Bio je uhapšen decembra 2006, pod optužbom da pre izlaska na izbore nije prijavio svu svoju imovinu. Sata je optužbe protumačio kao politički motivisane. Naposletku su optužbe protiv njega uklonjene 14. decembra, a on pušten.

Pretrpeo je srčani udar 25. aprila 2008, ali se ubrzo oporavio.

Levi Mvanavasa je pretrpeo srčani udar u julu 2008. i bio hospitalizovan u Parizu. Umro je 25. avgusta. Predsednički izbori su održani u novembru iste godine, a na njima je Sata izgubio od kandidata MMD, Rupije Bande.

Sata se po četvrti put kandidovao na predsedničkim izborima, održanima 20. septembra 2011. godine. Ovaj put je pobedio Bandu sa osvojenih 43 % glasova, naspram Bandinih 36 %.

Tokom 2014. godine, zdravlje je počelo da mu se pogoršava. Sve se ređe pojavljivao u javnosti. Umro je od nepoznate bolesti 28. oktobra 2014. godine u Bolnici „Kralj Edvard VII" u Londonu.

Izvori
------

1. ↑  "China's stake in Zambia's election", BBC, 19 September 2011.
2. ↑  "Poll victory for Zambia president", BBC News, 2 October 2006.
3. ↑  Zambia elections Arhivirano 2007-03-13 na Wayback Machine-u, *Angus Reid*.
4. ↑  "Zambia opposition leader arrested", BBC News, 5 December 2006.
5. ↑  "Zambian court quashes charges against Sata", AFP, 14 December 2006.
6. ↑  "Zambian opposition leader 'stable'", Sapa (*IOL*), 26 April 2008.
7. ↑  "Zambia: Banda sworn in, riots spread", Sapa-DPA (*IOL*), 2 November 2008.
8. ↑  „"Zambia's Sata sworn in as new president"". Arhivirano iz originala na datum 2012-07-25. Pristupljeno 2014-10-31.
9. ↑  Clement Malambo (29 October 2014). „President Michael Sata Has Died". Zambia Reports. Arhivirano iz originala na datum 2014-10-29. Pristupljeno 2014-10-31.
10. ↑  "Zambian President Michael Sata dies in London", BBC News - Africa, 29 October 2014.

| * p
* r
* u
Predsjednici Zambije |
| --- |
| Zastava predsjednika Zambije | 
* Kenneth Kaunda
* Frederick Chiluba
* Levy Mwanawasa
* Rupiah Banda
* Michael Sata
* Guy Scott\*
* Edgar Lungu

 | Zastava Zambije |
| \* privremeni predsjednik |